钦定古今图书集成/方舆汇编/边裔典/第115卷 > 《秋兴八首》尹耕
## 钦定古今图书集成/方舆汇编/边裔典/第115卷 > 《秋兴八首》尹耕

万里长风落树柯，乾坤今日未投戈。空闻海国标铜
柱，转见河湟起白波。是处清霜埋战骨，几人明月听
渔歌。天涯憔悴三湘客，独抱《遗骚》怨薜萝。

其二

铜龙春辟晓光寒，金水桥横白玉栏。见说汉皇求妙
药，故邀王母到长安。黄金夜献《文成灶》，青鸟朝翔太
乙坛。不是岁星陪帝辇，蟠桃谁奉殿中欢。

其三

蓟门千里接云中，虏骑清宵警报同。合阵几窥青海
月，鸣鞭争下黑山风。残冬战士衣仍薄，荒岁孤城廪欲空。南国十年输挽尽，防秋诸将漫论功。

其四

十万鸣弦报吉囊，野心狼子是花当。联姻故自轻中
国，分道频看入汉疆。推毂丈人空肉食，操戈遗孽尚
萧墙；不应干羽修文日，岁岁“三关”有战场。

其五

万山环合蔚州城，紫塞连云朔气清。禾黍岁时供上
谷，烽烟日夜接神京。九宫迤逦通军壁，高垒崔嵬列
虏营。稍喜摧锋章节帅，能将俘获谢苍生。

其六

王喜城边古废丘，金波泉涌夹城流。时危异姓能安
汉，事去诸刘独拜侯。鼙鼓几遭豺虎急，山川曾入犬
羊羞。石郎可是无长虑，直割燕云十六州。

其七

威名万里马将军，白首丹心天下闻。辽水旌旗馀杀
气，泰山松柏已高坟。条侯自靖军中变，窦宪曾铭塞
外勋。独倚凌烟思将略，暮天征雁下寒云。

其八

少小家居古北平，熟闻边事惯轻生。双旌夜渡桑干
水，一剑朝冲可汗营。排闼未陈忧世疏，《弃𦈡》空有愤
时缨。沧江卧病今虚晚，鸿雁秋风旅梦惊。